
Вокална репродукција и аудиовизуелна перцепција у развијању друштвених појмова на млађем школском узрасту
Резиме: Полазиште рада је све присутнији образовни императив који се данас упућује школама, од којих се очекује да ученике припреме за разумевање друштвености света у коме живе и да у њему активно учествују. У раду се разматра могућност да се новим наставним моделима значајније утиче на развој сложених друштвених појмова (друштвене групе, прошлост и развој друштва, норме и правила, закони и др.) и делатних социјалних вештина. Да би се то постигло, у првој половини 2015. године, на узорку од 124 ученика III разреда основних школа на подручју Сомбора, спроведено је експериментално истраживање које је приказано у овом раду (К=63, Е=61). Полазећи од наставних садржаја Природе и друштва о далекој прошлости, настава у експерименталној групи организована је по моделу који укључује вокалну репродукцију - извођење музике певањем (ИМП) и аудиовизуелну перцепцију (слика, фотографија, документарни запис, филм и др.). Подаци прикупљени истраживањем, обрађени су дескриптивном статистиком и анализом варијансе. Утврђено је да постоји статистички значајна разлика у ефектима између субјеката контролне и експерименталне групе: F(3,57)=4,169, p= 0,010, η = 0,18).  Истраживањем је утврђено и да су ученици, који су учили по новом моделу, значајније проценили своје способности за даље истраживање прошлости, конструкцију нових сазнања и успешну сарадњу са другима.
Кључне речи: историјски садржаји, музика, настава Природе и друштва, певање.
Vocal reproduction and audiovisual perception in the development of social concepts at an early school age

Abstract: The starting point of this paper is the widespread educational imperative that is nowadays directed to schools, which are expected to prepare students to understand the sociability of the world they live in and to actively participate in it. The paper considers the possibility of more significantly affecting the development of complex social concepts (social groups, the past and the development of society, standards and rules, laws, etc.) and operative social skills through new teaching models. In order to achieve this, an experimental research, presented in this paper, was conducted in the first half of the year 2015, on a sample of 124 third grade students (K=63, E=61) of primary schools in Sombor. Starting with the teaching content of Nature and Society about the distant past, the teaching in the experimental group was organized following the model which includes vocal reproduction – vocal music performance (VMP) and audiovisual perception (image, photograph, documentary, film etc.). Data collected by research were analysed using descriptive statistics and variance analysis. The conclusion was that there is a statistically significant difference in the effects between the subjects of the control and the experimental group: F (3, 57) = 4,169, p = 0,010, η = 0, 18). It was also concluded by this research, that the students who learned about the past following the new model have more significantly assessed their abilities to continue to explore the past, to construct new knowledge and successfully cooperate with others. 
Key words: historical content, music, singing, teaching of Nature and Society.
УВОД
Сазнања из корпуса наука о друштву, социјалне вештине, ставови и вредности којима се ученици оспособљавају за друштвено деловање у свету који их окружује, постају све значајнији задатак данашње школе. Теоријске студије период раног школског узраста одређују као време психофизичког сазревања детета у контексту идеје о разумевању односа социјалног света који га окружује и укључивању у социјалне интеракције, чиме „...дете постаје компетентни актер који развија различите стратегије деловања у различитим структуралним контекстима“ (Томановић, 2004, 384). 

У школске програме укључују се садржаји којима се преносе и усвајају друштвене норме понашања, неопходне за успешну социјалну комуникацију и изграђивање релација на нивоу најширег социјалног миљеа. То наставу усмерава ка уважавању индивидуалних могућности ученика, њиховог предзнања и интересовања, као и примену различитих образовних стратегија које омогућују развој навика и вештина, формирање ставова и система вредности, као и познавање породичног контекста ученика, познавање традиције, обичаја, система вредности и др. (Станисављевић Петровић & Цветковић, 2011). 
На формирање и развој друштвених појмова (друштвене групе, развој друштва, поимање прошлости, друштвене вредности, норме и правила, закони и др.) значајно утичу како њихова сложена природа, тако и когнитивне способности ученика, које су током млађег школског узраста већином ослоњене на емпирију; док њихову реализацију детерминише још увек традиционални наставни концепт. Да би настава ефикасно посредовала између ученика и друштвених феномена, потребно је да подржи њихово основно обележје: друштвену конвенцију, односно договор на основу кога се друштвени феномени формирају (Пешикан, 2003). Док су природни феномени нешто што је природна нужност која не зависи од воље друштвених субјеката која је могућа за објашњавање, али не и за промену; друштвени феномени изграђени су на основама људског избора, конвенције, те се у зависности од нових договора могу и мењати (Исто, 76). 

У образовном систему Србије са изучавањем друштвених садржаја започиње се предметима Свет око нас (у I и II разреду) и Природа и друштво (у IV и V разреду основне школе), те би управо они требало да уводе ученике у корпус друштвених појмова, поступно преводећи свакодневне, искуствене и животне појмове о друштву, у научне (многи друштвени феномени изучавају се и путем других наставних дисциплина, прожимајући и њихове садржаје: Српски језик, Музичка култура, Грађанско васпитање, Народна традиција). Сагледавајући програме образовних система других земаља, корелативних са предметима Свет око нас и Природа и друштво закључује се да, иако нема јединственог става о устројству наставе, називима предмета и фонду часова на којима ученици од седме до једанаесте године стичу основне појмове о друштвеном окружењу – постоји  заједничко опредељење да се у разредној настави уче наставни садржаји о друштвеним темама, те се у свим курикулумима фокусирају садржаји о појединцу и окружењу (од породице и вршњачке групе, преко школе, завичаја и државе, до глобалног светског простора) које је променљиво (прошлост и развој), и у коме важе договорена правила која се поштују (Барановић, 2006; Благданић, 2008; De Zan, 2001).

Методичке новине презентовања друштвених садржаја у разредној настави сагледаване су са аспеката планирања. Таквих новина је доста, као на пример тематски интердисциплинарни план (Шевкушић & Шефер, 2006); облици кооперативног рада (Мишчевић Кадијевић, 2009; Шевкушић, 1993;2006); сарадничко учење по моделу ЕРР троделног система за развијање критичког мишљења у настави о завичају (Буљубашић Кузмановић, 2006; Костовић Врањеш & Горета, 2008); стратегија наставне проблематизације, контекстуалног учења, креативних игара, илустрација епоха и култура кроз различите медије и групног научноистраживачког рада на малим школским пројектима (Пешикан, 2003; Шевкушић, 2006; Шефер, 2003; Шефер & Шевкушић, 2007) и планирање у разредној настави и њена реализација према иновативним дидактичко-методичким моделима (Илић, 2010; Миленовић, 2013). Резултати истраживања добијени укључивањем наведених новина у реализовање друштвених тема, показали су да се наставом у којој садржаји нису обликовани као типичне лекције, него се процес учења и поучавања мотивише буђењем дечије радозналости и интересовања за упознавање света у коме живе, успешније доприноси разумевању градива и развоју друштвених појмова (Trbojević et. al., 2015). 

Када се у оквирима учења друштвених посматрају историјски појмови, релевантна литература указује да учење историјских садржаја не би требало да се своди само на усвајање чињеница и појмова везаних за историјску науку (супстантивно знање), већ би акценат требао бити на синтаксичком знању и да се одражава у овладавању активностима (историјско истраживање, интерпретација доказа, примена претходно наученог) и способностима мишљења као што су поређење, класификовање, предвиђање, закључивање и др. (Благданић, 2008). Традиционални наставни приступ учења наставних садржаја о прошлости подразумевао је њихово познавање на нивоу репродукције (меморисање чињеница) и ученика стављао у пасивну позицију посматрача чија су знања без системског појмовног разумевања и зато са тенденцијом брзог заборављања, а данас се говори о развоју вештина трагања, промишљања и контекстуализације разних историјских извора (Кољанин, 2008). Констатација да је упоредо са променама у модерном друштву дошло и до промена у научним дисциплинама, у историји је довела до помака од велике прошлости према културној историји и микроисторији, где се „...нагласак не ставља више на фактографију колико на описе контекста и емоција и у којима је знанствена анализа повијесног извора попраћена инспирацијом, емпатијом и разумјевањем“ (Beier de Haan, 2006; према: Miklošević, 2010, 208). Ученици који током наставе о далекој прошлости доживе снажне емоције, посебно расположење, емпатију и родољубље успешније усвајају историјске садржаје (Trbojević et. al., 2015). Информације које су у радној меморији репрезентоване и визуелно и вербално омогућавају боље памћење (Sorden, 2005, 271), а синхронизација више чула ефикасније подстиче конструкцију историјског знања и повећава ситуационо интересовање, привлачећи ефекат неке активности у току процеса учења на појединца (Chen, Darst & Pangrazi, 2001). 

Значај извођења музике певањем (ИМП) у васпитању деце има свој историјски континуит. Још 1881. год. песма постаје део образовања у школама, јер се сматрало да певање песама и њихово учење напамет уздижу морал, те могу значајно да утичу на развијање новог политичког идентитета (Аlten, 1997). Према Марији Монтесори (Maria Montessori, 1998) музика је основа наставног рада у учионици, јер су све врсте музике повезане и у деци, па тако се може певати или слушати музика уз неки други рад, за престанак неке активности и за забаву. Данас је музика део интегралног културног курикулума. Она има водећу улогу у свакодневном животу свих народа, више него икада у прошлости због брзог економског развоја и комерцијализације у музичкој индустрији. Начин на који људи виде себе у односу на музику показатељ је личног идентитета, јер показује унутрашњу страну појединца. Извођење музике певањем (ИМП) у разреду идентификује се као својеврстан вид комуникације кроз коју се музички израз манифестује преко субјективног искуства у предмету који се обраћа чулима слуха и вида (Јеремић, 2012). Ученици се емотивно активирају и учествују у комуникацији кроз деловање песме која се учи у виду афективних реакција језиком музике (Jeremić, 2013). Током учења наставних садржаја о далекој прошлости буђење емоција значајно може да допринесе повећању радозналости, интересовања и општег позитивног приступа ученика за учење историјских садржаја. Наставни садржаји које ће учити на часу, потребно је представити кроз садржај песме која се пева (песмом родољубивог садржаја, или оном која описује топлину породице, љубав према мајци, оцу, свом завичају, домовини) или излагати комбинацијом аудитивних и визуалних средстава и медија (слике, историјске фотографије, карте, мапе, документарни и звучни записи и др.). Циљем мултимедијалних презентација наставних садржаја одређуje се активизација више чула, подстицај за боље памћење, обликовање и конструкцију знања, брже закључивање и решавање проблема, и индивидуализацију (Шпановић, 2010, 8). Модел наставе у коме су обједињени чулни утисци подстиче процес разумевања историјских појава и процеса, и њихову интеграцију у комплесну слику света. Са циљем провере наведеног, обликован је наставни модел за тематску целину Наше наслеђе – некад и сад (тематска целина у оквиру наставног предмета Природа и друштво, трећи разред и у њему је фокусиран музички и визуални доживљај). Музичке активности укључене су кроз извођење певањем и сагледаване са аспекта моћи песме да побуди емпатију и ученика испуни радошћу која мотивише за учење, док  мултимедијалне презентације наставних садржаја имају задатак да интегришу различите форме наставних медија (текста, видео-снимака, аудио-снимака и интерактивних медија), да би се ученицима обезбедило смислено и аутентично образовно искуство.

МЕТОД
Циљ истраживања је да се испитају процене ученика у погледу усвајања садржаја о прошлости током наставног модела који укључује вокалну репродукцију и аудиовизуeлну перцепцију у поређењу са традиционалном наставом. У истраживању се пошло од опште претпоставке да је за суштинско разумевање и ефикасну примену знања о далекој прошлости на млађем школском узрасту опредељујући начин њихове презентације у настави. Пошло се и од посебних претпоставки да су ученици који су учили по експерименталном моделу током наставе значајније подстакнути на даље самостално истраживање историјских извора; ученици који су учили по експерименталном моделу активно конструишу знања о прошлости и ученици који су учили по експерименталном моделу током наставе о прошлости успешније сарађују са друговима (истраживање извора, размена идеја). Да би се то истражило, у првој половини 2015. године, на узорку од 124 ученика III разреда основних школа на подручју Сомбора, спроведено је експериментално истраживање, при чему су унети нови елементи са становишта наставних садржаја и њиховог представљања. У фокусу је доживљај прошлости подстакнут вокалном репродукцијом и аудиовизуeлном перцепцијом. 

Током педагошког експеримента са паралелним групама реализовано је 12 наставних јединица за наставну целину Наше наслеђе – некад и сад. У експерименталној групи примењен је наставни модел који предвиђа да се садржаји наставних јединица излажу у комбинацији извођења музике певањем и мултимедијалним презентацијама историјских садржаја. Модел илуструје пример за наставну јединицу под називом Прошлост мога места. На почетку часа ученици певају песму У том Сомбору коју су научили на предходном часу музичког, а затим започињу виртуалну шетњу кроз Музеј града Сомбора током које се усмеравају на најзначајније историјске изворе о њему, материјалне трагове прошлости (одећу, накит, намештај и др.) и знамените личности. Посматрају се портрети песника Лазе Костића и Ленке Дунђерски, слуша звучни запис најлепше љубавне песме Santa Maria della Salute и разговара о начину живота у грађанском друштву с почетка 20. века. Затим ученици изводе песму певањем Копа цура виноград чијом анализом се утврђује начин живота на селу некад: рад на пољима, мобе, облачење, прославе и празници. Констатује се да прошлост има свака породица, свако место, наш завичај, наша држава. Изводи се песма Тамо далеко и гледа мултимедијална презентација коју чине документарни и фото-записи из перспективе Србије у Првом светском рату. Целина је заокружена у певању песме Најлепша је земља моја, уз мултимедијалну презентацију која започиње слајдовима из садашњости и визуализује грађевине, природне лепоте, материјалне историјске изворе, и у синхронизацији музике и слике постаје ученицима ослонац не само за усвајање градива о прошлости, него побуђује и емоције, родољубље, осећај поноса и припадности свом народу.
У контролној групи исти програмски садржаји реализовани су како учитељ уобичајено ради. После завршетка обраде теме, ученици обе групе, и контролне и експерименталне, процењивали су ефикасност наставе током које су обрађивали градиво о прошлости. Због обимности истраживања у овом раду приказани су резултати сагледавања процена ученика у односу на: подстицај за њихово даље истраживање историјских извора, способност да активно конструишу нова сазнања и испољене социјалне вештине. 

Инструмент

Подаци су прикупљени петостепеном скалом Ликертовог типа у којој су обрађивани садржаји о прошлости у којој су ченици оценама од 1 до 5 процењивали наставу у којој су изучавани наставни садржаји о прошлости (при чему 1 означава најмању, а 5 највећу присутност), по субскалама: даље истраживање извора, активна конструкција знања, социјалне вештине. Инструмент је конструисан за ово истраживање. Поузданост и хомогеност скалера проверавана је Кронбаховим алфа коефицијентом (Табела 1). 
Табела 1 Поузданост и хомогеност скалера

	
	Кромбахова α
	Кромбахова α

на стандардизованим 
ставкама
	N ставки

	скала – К група
	0,610
	0,604
	11

	скала – Е група
	0,897
	0,889
	11


Подаци показују да је скала процена ученика према настави у којој су изучавани наставни садржаји о прошлости поуздан мерни инструмент у обе групе, иако вредност Кромбахове α од 0,610 у контролној групи указује на нешто мању хомогеност ајтема. 
Узорак

Узорак чине 124 ученика III разреда основних школа на подручју Сомбора. Експерименталну групу чинио је 61 (49,13%) ученик, од тога 36 (59,02%) девојчица и 25 (40,98%) дечака; контролну групу чинило је 63 (50,87%) ученика, од тога 34 (53,97%) девојчица и 29 (46,03%) дечака.
Обрада података

Подаци су обрађени и интерпретирани применом ајтем-анализе и статистичком методом анализе главних компоненти. Поред одређења мера учесталости (фреквенције и проценти), дескриптивних статистичких метода (аритметичка средина, стандардна девијација), употребљен је χ2 за утврђивање значајности разлике између опажених и очекиваних френквенција. Од мера униваријантне статистике коришћена је униваријантна анализа варијансе са једним фактором (АНОВА). Поузданост упитника проверавана је Кронбаховим коефицијентом (Cronbach), који се изводи на основу унутрашње конзистенције целокупног инстумента. Резултати су приказани тебалама и графиконом.

РЕЗУЛТАТИ
Инструмент за процену мишљења о настави током које су се изучавали наставни садржаји о прошлости структуриран је у три субскале са укупно 11 ајтема, којима су ученици процењивали: спремност за даље истраживање извора, способност да активно конструишу нова знања, и социјалне вештине (11 ајтема). 
Табела бр. 2 Дистрибуција одговора на скалама процене ученика К и Е групе
	К – група
	     AS
	SD
	Е – група
	AS
	SD

	1. Процена: подстицај за даље истраживање историјских извора – на часу смо користили различите изворе 
	   2.6508       
	1.25927
	1. Процена: подстицај за даље истраживање историјских извора – на часу смо користили различите изворе 
	           3.9672       
	.96553

	2. Процена: подстицај за даље истраживање историјских извора – желео сам да проналазим  нове изворе
	   3.0794         
	1.28643
	2. Процена: подстицај за даље истраживање историјских извора – желео сам да проналазим  нове изворе
	            4.4754         
	.59460

	3. Процена: подстицај за даље истраживање историјских извора – самостално сам  истраживао и  друге догађаје
	   3.0476         
	1.06904
	3. Процена: подстицај за даље истраживање историјских извора – самостално сам  истраживао и  друге догађаје
	           4.3279          
	.78996

	4. Процена: активна конструкција знања –  наставни садржаји су деловали веома стварни
	  3.2222        
	1.22401
	4. Процена: активна конструкција знања –  наставни садржаји су деловали веома стварни
	           3.9672        
	1.09495

	5. Процена: активна конструкција знања – са лакоћом сам замишљао места, људе, догађаје
	          3.3175
	1.17536
	  5. Процена: активна конструкција знања –  са лакоћом сам замишљао места, људе, догађаје
	            4.0328
	1.18275

	6. Процена: активна конструкција знања –  осмишљавао сам разговор са јунацима
	          3.0159           
	1.36183
	6. Процена: активна конструкција знања –  осмишљавао сам разговор са јунацима
	            4.0328           
	1.11006

	7. Процена: активна конструкција знања –  био сам активан на часовима
	          3.3968
	1.07072
	7. Процена: активна конструкција знања –  био сам активан на часовима
	            4.3443
	.92889

	8. Процена: социјалне вештине – оно што сам истражио желео сам да покажем другима
	         3.3492         
	1.25927
	8. Процена: социјалне вештине – оно што сам истражио желео сам да покажем другима
	           4.1148          
	1.06612

	9.  Процена: социјалне вештине – са друговима сам и после наставе разговарао о оном што смо учили
	        3.3810           
	1.14199
	9.  Процена: социјалне вештине –са друговима сам и после наставе разговарао о оном што смо учили
	           4.3770           
	.85953

	10. Процена: социјалне вештине – желим са друговима даље да проучавам прошлост
	      3.6190
	1.31282
	10. Процена: социјалне вештине – желим са друговима даље да проучавам прошлост
	           4.2623
	.99836

	11. Процена: социјалне вештине – уважавам предлоге других да истражимо...
	     3.3333
	1.24434
	11. Процена: социјалне вештине – уважавам предлоге других да истражимо...
	            4.3279 
	1.04437


У Табели 2 приказане су одговарајуће аритметичке средине и стандардне девијације на скали (N=124). 

Табела 3 Процена ученика за тврдњу Користили смо много различитих извора
	
	У потпуности

 се не слажем
	Помало се слажем
	Не могу да проценим
	Већином се слажем
	У потпуности се слажем

	К – група
	15 (23,8%)         
	13 (20,6%)
	20 (31,7%)          
	9 (14,3%)       
	6 (9,5%)       

	Е – група
	0
	0
	3 (4,9%)
	26 (42,6)
	32 (52,5%)


Тврдње у првој субскали односиле су се на процене ученика да ли их је настава о далекој прошлости подстакла да даље истражују историјске изворе. Приказани су резултати процене за тврдњу Користили смо много различитих извора да разумемо градиво о прошлости (Табела 3). Подаци показују да су ученици који су радили на традиционалан начин проценили да је у настави било много различитих извора у незнатно малом броју (већином се слажем- 14,3%; у потпуности се слажем - 9,5%), а чак трећина тврдњу није могла да процени. У експерименталној групи није било процена неслагања и слабог слагања, 4,9% је било неопредељено, док се 95,1 % ученика слаже са тврдњом у већем и потпуним делом. 

Табела 4 АNOVA тест

	
	Збир квадрата
	df
	M
	F
	P

	Између група
	10,065
	3
	3,355
	4,169
	0,010

	Унутар групе
	45,869
	57
	0,805
	
	

	Укупно:
	55,934
	60
	
	
	

	


Резултати АNOVA теста о ефектима између субјеката указују на статистичку значајност: F (3,57)=4,16; p=0,010 (Табела 4). Величина значајности разлике између средњих вредности група изражена помоћу ета коефицијента је велика (η = 0,18).

Одговори на тврдњу Током часова сам и самостално истраживао историјске догађаје у контролној групи показују резултат: χ² (4)=5,175; p=0,270; AS=3,0794, SD=1,28643. Резултати одговора ученика експерименталне групе исказују статистичку значајност: χ² (2)=23,049; p=0,00, AS=4,4754, SD=0,59460; што показује да су ученици, који су учили по моделу уз певање песама и визуализацију историјских садржаја, током наставе значајно више самостално истраживали садржаје.
Укупни резултати добијени у овом делу истраживања потврђују прву посебну хипотезу да ученици, који су учили по експерименталном моделу, током наставе значајније су подстакнути на даље самостално истраживање историјских извора. 

У наставку истраживања испитиване су процене ученика о томе да ли их је настава у којој су учили о прошлости подстицала у активној конструкцији знања о прошлости. Субскалу су чинила четири ајтема. Резултати су анализирани тако што је израчунат сумациони скор добијен на скали сваког од тражених ставова и утврђени њихови дескриптивни параметри. Употребљена је метода ранговања како би се резултати међусобно упоредили, али и да би се одредила њихова појединачна заступљеност. Минимална вредност коју сваки од ајтема има износила је мин=1 и представља потпуно одсуство важности дате тврдње, док је максилмална вредност макс=5. У табели 5 дати су рангирани укупни резултати испитиване тврдње.

Табела 5 Ранг листа процена ученика: активна конструкција знања
	
	N
	M
	SD

	
	
	
	

	Процена степена слагања - активна конструкција знања: наставни садржаји су деловали веома стварни.

Процена степена слагања - активна конструкција знања: са лакоћом сам замишљао места, људе, догађаје.
	K         63

E          61

K         63

E          61
	3.2222
3.9672

3.3175
 4.0328
	1.22401

1.09495

1.17536

1.18275

	Процена степена слагања - активна конструкција знања: осмишљавао сам разговор са јунацима.
	K         63

E          61
	3.0159
4.0328
	1.36183
1.11006

	Процена степена слагања - активна конструкција знања: био сам активан на часовима.
	K         63

E          61
	3.3968
4.3443
	1.07072

.92889

	УКУПНО:
	124
	
	


Анализом резултата уочава се да је најзаступљенија процена тврдње Био сам активан на часовима и то међу испитаницима експерименталне групе (М=4,34). Високе вредности аритметичких средина простале три тврдње: 1) Са лакоћом сам замишљао места, људе, догађаје (М=4,03); 2) Осмишљавао сам разговор са јунацима (М=4,03) и 3) Наставни садржаји деловали су стварни (М=3,96). На основу приказаних резултата, може се закључити да ученици високо процењују да су током наставе активно конструисали знања о прошлости. Ученици контролне групе такође су најзначајније проценили тврдњу да су били активни на часовима, иако су сумациони скорови у овој групи имали значајно мање скорове. 

Потврђена је и друга посебна хипотеза истраживања којом је било претпостављено да ученици који су учили по експерименталном моделу, сматрају да су значајно подстакнути на активну конструкцију знања о прошлости. 

Питањима у последњем делу скалера процењиване су социјалне вештине које је, по мишљењу ученика, подстицала настава у којој су изучавани наставни садржаји о прошлости. Анализа процентуалних резултата показала је да ученици контролне групе имају најзначајније изражене позитивне ставове само према тврдњи Током наставе о прошлости желео сам са друговима да проучавам прошлост (31,7%). На остале тврдње са проценом у потпуности се слажем определили су се у значајно мањем проценту. Уочљиво је и да су одговори нисам сигуран на овој субскали значајно заступљени у контролној групи при свим тврдњама, што изражено у процентима износи 36,5%, 38,1%, 25,4% и 27%). За разлику од контролне, у експерименталној групи је само при тврдњи Оно што сам истражио желео сам да покажем другима утврђен значајнији проценат таквих одговора (16,4%). Ученици експерименталне групе изразили су се проценом у потпуности се слажем у највећем проценту на тврдњу Уважавао сам предлоге других да истражимо... (60,7%). Упоредни резултати процене наведене тврдње за обе групе приказани су Графиконом 1. 
К - група                                                      Е - група

[image: image2.png]Socijalne vestine - Procena 4: “Uvazavao sam

Графикон 1 Упоредни резултати К и Е- групе за тврдњу: Уважавао сам предлоге других да истражујемо

Ученици контролне групе највећим делом су несигни у тврдњи да су наставом о далекој прошлости подстакнути да уважавају предлоге других о заједничком истраживању историјских садржаја, (79,4%), док су се ученици експерименталне групе у проценту од чак 83% определили за одговоре делимично се слажем и у потпуности се слажем. У експерименталној групи даље је примењена метода ранговања.

Табела 6 Мере дескриптивне статистике за процене ученика: социјалне вештине - експериментална група

	
	N
	Rang
	M
	SD
	Skewness
	Kurtosis

	
	
	
	
	
	
	

	Процена става: Оно што сам истражио желео сам да покажем другима.
	     61
	4.00


	  4.1148
	1.06612
	-1,174


	0.858



	Процена става: Са друговима сам и после наставе разговарао о ономе што смо учили.
	     61
	4.00
	  4.3770
	0.85953
	-1.802
	3.935

	Процена става: Желим са друговима и даље да проучавам прошлост.

Процена става: Уважавао сам                                                    

предлоге других да истражимо...         
	     61

     61
	4.00

4,00
	 4.2623

4.3279                 
	0.99836

1.044
	-1.700

-1.702
	2.814

   2.3666



	УКУПНО:
	    61
	
	
	
	
	


Највећу вредност аритметичке средине има тврдња Са друговима сам и после наставе разговарао о ономе што смо учили – 4,3770 (SD = 0,85953); преостале тврдње су високих аритметичких средина Негативна асиметрија са резултатима десно од средње, потврђује велике вредности. Спљоштеност потврђују изнети закључак (позитивни за све тврдње) (Табела 6). 

На овај начин је потврђена и трећа посебна хипотеза истраживања по којој ученици, који су учили по експерименталном моделу процењују да су током наставе успешно сарађивали са друговима (истраживање извора, размена идеја). 
ЗАКЉУЧЦИ И РАСПРАВЕ

Ово истраживање је имало за циљ да се испитају птоцене ученика у погледу усвајања садржаја о прошлости током наставног модела који укључује вокалну репродукцију и аудиовизуелну перцепцију у поређењу са традиционалном наставом. У литератури из ове области могу се наћи многи резултати истраживања којима је разматран ефекат разних иновативних наставних модела у односу на образовна постигућа ученика (Јеремић, 2012; Мишчевић Кадијевић, 2009; Трбојевић, 2010). Непознаница су била само испитивања у којима су ученици имали прилике да процењују наставу, без обзира о ком њеном аспекту је реч. Овим спроведеним експерименталним истраживањем су утврђене процене ученика о реализованој настави Природе и друштва у којој су изучавани наставни садржаји о прошлости. Иако реформски процеси у Србији још од 2003. године афирмишу образовне резултате (исходе) и применљива знања, а посебно квалитативно побољшање наставног процеса, школску стварност и даље обележава традиционална настава (Јовановић, 2011; ПИСА, 2003-2009). У земљама у региону такође је констатована недовољна заступљеност разних наставних метода и техника рада, као на пример у настави Природе и друштва, које би могле да подстичу искуствено учење и проблемско истраживање (дебате), рад на пројектима, у тимовима и др. (Braičić et. al., 2015) и на тај начин обезбеде „...отвореност ка градиву, властито фокусирање, самоперцепцију, редефинисање, флуентност идеја, машту, флексибилност и самостално долажење до знања“ (Stevanović, 2003, 126). 
Усвајање друштвених појмова које је праћено вокалном репродукцијом ИМП и аудиовизуелном перцепцијом (сликом и звуком) усмерено је на активну спознају знања преко чула. Метода репродуковања, интерпретације и анализе наставних садржаја музику представља као збир звучних стимулуса, тонова, хармоније, ритмичких форми које делују на емоције. Када се знање обликује оваквим приступом оно је свесно, засновано на доживљају, емоцијама и квалитету. То значи да је функционалана основа нивоа знања свет дечје маште.

Резултатима прве субскале (F=4,169; p=0,010) о ефектима између субјеката скалера, утврђено је да ученици експерименталне групе после часова изучавања тематске целине  Наше наслеђе – некад и сад процењу да су значајно подстакнути да даље истражују прошлост. Током наставе подстицани су певањем песама и приказивањем разних историјских извора, што их је мотивисало да наставе и самостално да истражују и проналазе и друге сведоке прошлости. Резултати потврђују да је наставу у којој се изучавају наставни садржаји о прошлости, потребно моделовати на начин како би се обезбедило да ученици увећавају историјска знања и стичу искуства рада на историјским изворима, остварују критичку рефлексију и осећај за међусобно разумевање, дијалог, социјалну и демократску ангажованост (Милутиновић, 2006). Током усвајања историјских садржаја ученици се уче да буду open-minded, да доносе одлуке на основу некомплетних података и да ревидирају своје закључке ако се појаве нови извори. На тај начин, реконструкција прошлости постаје интелектуални задатак откривања целине на основу само неких њених делова (Пешикан, 1996).
Резултати истраживања су показали и да су ученици високо проценили способност да током наставе активно конструишу знања о прошлости. Ученици експерименталне групе проценили су да су током часова учења нових наставних садржаја о далекој прошлости разумели садржаје и да су им они деловали стварни, да су са лакоћом замишљали историјска места, јунаке и догађаје, што је на крају допринело да на часовима буду активни. Ово су резултати који потврђују како пука изложеност информацијама у процесу поучавања није сама по себи довољна, већ је потребно пронаћи путеве, односно мостове између онога што ученик већ зна и нових садржаја (Пијаже & Инхелдер, 1978). Један од могућих путева је настава испуњена позитивним осећањима као што су узбуђење и интересовање, радост приликом откривања нових сазнања, ангажовање ученика у разним активностима, уживање у раду (Hus & Aberšek, 2007). Према Јовану Ђорђевићу, у настави се никада не ради о добијању одређених резултата, субјективном откривању истине, већ у процесу истраживања које ученицима омогућава да сами примењују одређене поступке током усвајања знања и његове примене (Ђорђевић, 2009, 75), при чему велики значај има социо-културно окружење у коме ученик развија процес конструкције новог сазнања (Пијаже, према: Бауцал, 2003, 518). Новија истраживања о развојним постигнућима деце говоре у прилог раном учењу социјалних вештина и знања о друштву (Abbott et. al., 2008). Школа се сматра окружењем подстицајним за вештине друштвеног деловања појединца (Cameron et. al., 2005), па је већ у разредној настави могуће плански и систематично деловати на даљи развој друштвених знања и вештина. Другачије речено, „...да би деца могла бити сензибилирана на промене друштвене збиље, она требају бити суставно оспособљавана за решавање друштвених проблема“ (Mlinarević et. al., 2007, 38). При томе се не сме занемарити чињеница да друштвене појмове ученик не усваја, већ се ради о постепеном и континураном укључивању његових сазнања искустава о свету који га окружује и комуникативној интеракцији са другима о том искуству (Carpendale & Lewis, 2004). 
Резултати процене ученика о испољеним социјалним вештинама током наставе о прошлости треће субскале потврђују да уз подстицај музичким доживљајима и сликовним приказима, настава Природе и друштва може да подстакне испољавање социјалних вештина. У експерименталној групи све четири тврдње ове субскале су биле високе статистичке значајности. Највеће вредности за процену Са друговима сам и после наставе разговарао о ономе што смо учили: χ² (4)=69,082, p=0,00 и Уважавао сам предлоге других: χ² (4)=70,393, p=0,00, посебно тврдњу Уважавао сам предлоге других, која је и у контролној групи најзначајније процењена χ² (4)=26,603, p=0,00. Резултат се може довести у сагласје са чињеницом да се у млађем школском добу буди интерес за учење о прошлости, њеним јунацима и догађајима (National Curriculum Standards for Social studies, 1988; Turner, 2003). Интересовање за збивања из прошлости није значајно повезано са моделом наставе у којој се учи о прошлости, већ развојна карактеристика овог узраста. Последњим делом истраживања, у коме су ученици експерименталне групе проценили да су током наставе радо уважавали предлоге другова и сарађивали у раду, потврђено је да се социјална реакција може сматрати значајном основом током изучавања историјских садржаја, о чему сведоче и друга истраживања (Spodek et. al., 1983).

Концепција започете реформе у Србији  отворила је проблем како креирати функционалан и квалитетан систем образовања у друштву које се брзо мења. Постало је неоспорно да током формалног институционалног школовања посебан значај морају имати квалитативне димензије наставе и учења. Релевантна литература највећим делом упућује на истраживања у којима су утврђивани ефекти разних иновативних модела у односу на образовна постигнућа ученика. Овим испитивањем фокусиран је угао ученичке перцепције наставе. Утврђено је да наставни модел који укључује вокалну репродукцију и аудиовизуалну перцепцију синхронизовану кроз мултимедијалне презентације омогућава ученицима целовитије разумевање прошлости. Свет у коме живимо настао је давно пре нас, а историјски догађаји збивали су се давно пре него што смо о њима почели и мислити – зато је потребно да их оживимо, свако у своме уму, и покушамо да откријемо и разумемо њену узрочно-последичну повезаност са стварношћчу која нас данас окружује (Трбојевић & Шпановић, 2013, 36). Историјски садржаји присутни су у школским курикулумима раног школског узраста, посебно у настави Природе и друштва која има задатак да доприноси развоју друштвених знања, формирању друштвених норми и вредности, због чега потреба за осмишљавањем нових и ефикаснијих методичких путева у њој мора бити трајна.

Резиме

Савремена друштва у образовању препознају опредељујући развојни фактор и пут ка остварењу друштва знања, те се правац реформи усмерава појединцу који образовањем треба да се оспособи за стицање, активирање и примену знања у циљу личног и друштвеног напретка. Док је друштвена заједница посебно заинтересована за стицање основне образовности појединца и опредељена ка школи која се, осим на променљивим друштвеним знањима, темељи на разумевању сложених друштвених односа и развоју делатних социјалних вештина, отворено је питање у којој мери данашње школе одговарају на ове потребе. Садржаји на основу којих се развијају друштвени појмови (као што су: породица, школа, завичај, прошлост, значајни датуми, занимања људи, развој друштва) укључени су у програме предмета разредне наставе, те су на тај начин значајније присутни већ на раном школском узрасту. Данашњи теоретичари у нашој земљи покрећу захтеве да школско поучавање имплементира образовне моделе који подразумевају: појмовну организацију наставних садржаја, корелацију и интеграцију постојећих са новим ученичким сазнањима, изграђујући на тај начин системе појмова.

Сврха овог рада јесте испитивање могућности ефикаснијег утицаја на развијање друштвених појмова, разумевање сложених друштвених односа и развој делатних социјалних вештина помоћу експеримента са паралелним групама (К=63, Е=61). Спроведеним истраживањем утврђене су процене ученика о реализованој настави Природе и друштва у којој су изучавани наставни садржаји о прошлости. Са претпоставком да је за њихово суштинско разумевање и ефикасну примену на млађем школском узрасту опредељујући начин презентације, унети су нови елементи са становишта наставних садржаја и њиховог представљања. У фокусу је доживљај прошлости подстакнут вокалном репродукцијом и аудиовизуeлном перцепцијом. Процена часова извршена је упитником за ученике Ликертовог типа (субскале: даље истраживање извора, активна конструкција знања, социјалне вештине).
Полазиште за истраживање чине ауторски ставови према којима је процесе учења и поучавања о потребно мотивисати подстицањем дечије радозналости и интересовања за упознавање света у коме живе и његовим друштвеним обележјима која су се временом мењала.  Резултати потврђују ауторске ставове да настава у којој се усвајају садржаји о прошлости треба да буде моделована тако да обезбеди не само да ученици увећавају историјска знања, већ и да  стичу искуства рада на историјским изворима. Утврђено је да постоји статистички значајна разлика у ефектима између субјеката контролне и експерименталне групе: F(3, 57) = 4,169, p = 0,010, η = 0,18). Ученици експерименталне групе проценили су да су током часова усвајања наставних садржаја о далекој прошлости разумели садржаје и да су им они деловали стварни, да су са лакоћом замишљали историјска места, јунаке и догађаје, што је на крају допринело да на часовима буду активни. Резултати процене ученика о испољеним социјалним вештинама током наставе о прошлости потврђују да уз подстицај музичким доживљајима и сликовним приказима, настава Природе и друштва може да подстакне испољавање социјалних вештина. У експерименталној групи све четири тврдње ове субскале су биле високе статистичке значајности. Највеће вредности за процену Са друговима сам и после наставе разговарао о ономе што смо учили: χ² (4) = 69,082, p=0,00 и Уважавао сам предлоге других: χ² (4) = 70,393, p=0,00, која је и у контролној групи најзначајније процењена χ² (4) = 26,603, p=0,00; потврђују да, уз подстицај музичким доживљајима и сликовним приказима, настава Природе и друштва може да подстакне испољавање социјалних вештина.
Овим испитивањем фокусиран је угао ученичке перцепције наставе. Утврђено је да наставни модел који укључује вокалну репродукцију и аудиовизуалну перцепцију синхронизовану кроз мултимедијалне презентације омогућава ученицима целовитије разумевање прошлости. У овом истраживању приказан је модел наставе  који обједињује чулне утиске који је омогућио целовито разумевање историјских појава и процеса, и њихову интеграцију у комплексну слику света. Наиме, историјски садржаји присутни су у школским курикулумима раног школског узраста, посебно у настави Природе и друштва која има задатак да доприноси развоју друштвених знања, формирању друштвених норми и вредности, због чега потреба за осмишљавањем нових и ефикаснијих методичких путева у њој мора бити трајна.

доц. др Александра Трбојевић, Универзитет у Новом Саду, Педагошки факултет, Сомбор 


доц. др Биљана Јеремић, Универзитет у Новом Саду, Педагошки факултет, Башаид


доц. др Живорад Миленовић, Универзитет у Приштини, Учитељском факултет, Ниш


контакт телефон +381-64-89-19-720, е-mail: zivorad.milenovic@pr.ac.rs 





23

